CELEX: 52017PC0656
Language: mt
Date: 2017-11-09 00:00:00
Title: Rakkomandazzjoni għal DEĊIŻJONI TAL-KUNSILL li tawtorizza l-ftuħ tan-negozjati għall-emendar tal-Ftehim Internazzjonali dwar iz-Zokkor tal-1992

IL-KUMMISSJONI EWROPEA
            Brussell, 9.11.2017
            COM(2017) 656 final
            Rakkomandazzjoni għal
            DEĊIŻJONI TAL-KUNSILL
            li tawtorizza l-ftuħ tan-negozjati għall-emendar tal-Ftehim Internazzjonali dwar iz-Zokkor tal-1992
            
               
         
         
            
               MEMORANDUM TA’ SPJEGAZZJONI
            
            
               Din il-proposta tikkonċerna d-deċiżjoni li tistabbilixxi l-pożizzjoni li trid tiġi adottata f’isem l-Unjoni fil-Kunsill Internazzjonali taz-Zokkor u l-Kumitat Amministrattiv tal-Organizzazzjoni Internazzjonali taz-Zokkor (minn hawn ’il quddiem l-“ISO”, International Sugar Organization), kif ukoll fi kwalunkwe korp ad hoc possibbli ieħor li jista’ jiġi stabbilit mill-ISO biex jiġu diskussi l-emendi possibbli tal-Ftehim Internazzjonali dwar iz-Zokkor tal-1992 b’rabta mad-diskussjoni prevista dwar ir-reviżjoni tal-Ftehim Internazzjonali dwar iz-Zokkor tal-1992 (minn hawn ’il quddiem l-“ISA”, International Sugar Agreement). 
            
            
               1.KUNTEST TAL-PROPOSTA
            
            
               •Riforma tal-Ftehim Internazzjonali dwar iz-Zokkor tal-1992
            
            
               
                  L-Unjoni Ewropea hija parti għall-ISA
                     1
                  .
               
               
                  L-ISA għandu l-għan li jiżgura kooperazzjoni internazzjonali msaħħa b’rabta mal-kwistjonijiet dinjija taz-zokkor u kwistjonijiet relatati, li jipprovdi forum għall-konsultazzjonijiet intergovernattivi dwar iz-zokkor u dwar modi biex titjieb l-ekonomija dinjija taz-zokkor, li jiffaċilita l-kummerċ billi jiġbor u jagħti informazzjoni dwar is-suq dinji taz-zokkor u dolċifikanti oħra u li jinkoraġġixxi ż-żieda fid-domanda għaz-zokkor, b’mod partikolari għal użi mhux tradizzjonali. L-ISA daħal fis-seħħ fl-1 ta’ Jannar 1993 għal perjodu ta’ tliet snin sal-31 ta’ Diċembru 1995. Minn dak iż-żmien ’l hawn, ġie estiż b’mod regolari għal perjodi ulterjuri ta’ sentejn. L-ISA se jiġi estiż f’Novembru tal-2017 permezz ta’ deċiżjoni tal-Kunsill Internazzjonali taz-Zokkor, u se jibqa’ fis-seħħ sal-31 ta’ Diċembru 2019
                     2
                  .
               
               
                  Skont l-Artikolu 8 tal-ISA, il-Kunsill Internazzjonali taz-Zokkor huwa l-korp responsabbli għall-qadi tal-funzjonijiet kollha meħtieġa biex jitwettqu d-dispożizzjonijiet tal-ISA. L-Artikolu 13 tal-ISA jistipula li d-deċiżjonijiet kollha tal-Kunsill Internazzjonali taz-Zokkor għandhom jittieħdu, fil-prinċipju, b’kunsens, sakemm ma jkunx stipulat mod ieħor fl-ISA. U li fin-nuqqas ta’ kunsens, id-deċiżjonijiet għandhom isiru permezz ta’ vot ta’ maġġoranza sempliċi sakemm l-ISA ma jipprevedix vot speċjali.
               
               
                  Skont l-Artikolu 25 tal-ISA, il-Membri tal-ISO għandhom 2000 vot b’kollox. Kull Membru tal-ISO għandu għadd speċifiku ta’ voti li kull sena jiġi aġġustat skont kriterji predefiniti fl-ISA. 
               
               
                  Il-Ftehim, u speċjalment id-distribuzzjoni tal-voti fost il-Membri li tiddetermina wkoll il-kontribuzzjoni ta’ Membru, ma għadux jirrifletti r-realtajiet tas-suq dinji taz-zokkor. Bħalissa, l-Unjoni hija bil-bosta l-akbar kontributur għall-baġit tal-ISO. Mill-2015 ’l hawn, l-ISO kienet qed tiddiskuti fil-livell ta’ grupp ta’ ħidma, il-possibbiltajiet biex jiġi rieżaminat il-mekkaniżmu tad-distribuzzjoni tal-voti. Huwa neċessarju li l-UE jkollha pożizzjoni dwar ir-rieżami tal-ISA f’każ li l-ISO tkun involuta b’mod attiv f’dawn id-diskussjonijiet u n-negozjati. 
               
               
                  Ma hemmx dubju li huwa fl-interess tal-Unjoni li tirriforma l-ISO biex din tkompli tiġi allinjata mal-prattiki li l-Unjoni tippromwovi f’bordijiet internazzjonali oħra għall-prodotti bażiċi, kif ukoll mal-iżviluppi fis-suq globali taz-zokkor mill-1992 'l hawn. Tal-anqas, din ir-riforma jenħtieġ li twassal għal trasparenza fir-rigward tar-responsabbiltajiet tal-Membri li jivvutaw kif ukoll il-kontribuzzjonijiet finanzjarji tagħhom. L-allokazzjoni ta’ voti fl-ISO jenħtieġ li titkejjel skont indikaturi bħalma huma l-kummerċ, il-konsum, il-produzzjoni u l-kapaċità ta’ ħlas. Dan l-indikatur tal-aħħar jintuża fin-Nazzjonijiet Uniti biex ikun jista’ jiġi rikonoxxut l-aspett tal-iżvilupp taz-zokkor. Il-kunsiderazzjoni ta’ dan l-indikatur twassal biex tiġi allokata parti akbar tar-responsabbiltajiet finanzjarji lil dawk il-membri li għandhom kapaċità ikbar li jikkontribwixxu għall-baġit tal-ISO.
               
               
                  Il-Kummissjoni tista’ tippromovi l-prattiki msemmija hawn fuq mal-membri oħra tal-ISO; billi l-ISO hija organizzazzjoni bbażata fuq il-kunsens, l-UE ma għandhiex fakultà li tirriformaha hi stess. Għalhekk, is-Sħubija ġenerali fl-ISO teħtieġ sinjal ċar li r-riforma hija kemm possibbli kif ukoll mixtieqa. Matul il-laqgħat tal-ISO u fil-laqgħat bilaterali ma’ Membri oħra tal-ISO, il-Kummissjoni jenħtieġ li tkun f’pożizzjoni li tieħu l-inizjattiva biex tniedi n-negozjati dwar l-emenda tal-ISA u biex tinvolvi ruħha ma’ membri oħra fil-każ li huma jieħdu r-riedni f’idejhom fejn għandhom x’jaqsmu l-proposti ta’ riforma. 
               
            
            
               •Konsistenza ma’ prattika eżistenti fil-Bordijiet Internazzjonali għall-Prodotti Bażiċi
            
            
               
                  F’bords internazzjonali għall-prodotti bażiċi bħalma huma l-Kunsill Internazzjonali taż-Żrieragħ (IGC, International Grains Council), u l-Kunsill Internazzjonali taż-Żebbuġ (IOC, International Olive Council), l-Unjoni nnegozjat l-allokazzjonijiet tad-drittijiet tal-vot kif ukoll mekkaniżmi ċari ta’ aġġornament annwali li jirriflettu l-importanza relattiva tal-Unjoni fis-swieq taż-żrieragħ kif ukoll taż-żebbuġ u taż-żejt taż-żebbuġa. Fl-IGC, l-indikaturi huma l-kummerċ, il-konsum u l-produzzjoni. Dan huwa f’kuntrast mal-prattika tal-ISO, fejn il-Ftehim, mill-1992 'l hawn, ma ppermettiex li jsiru aġġustamenti li jirriflettu t-tibdil fil-pożizzjonijiet tal-Membri fl-ekonomija internazzjonali taz-zokkor. Kwalunkwe sforz biex jiġi emendat l-ISA jenħtieġ li jfittex li jallinja l-prattiki tal-ISO ma’ dawk li jeżistu f’bordijiet internazzjonali oħra għall-prodotti bażiċi. Barra minn hekk, l-allokazzjoni ta’ drittijiet tal-vot ma tistax tiġi kkalkolata minn qabel mill-membri, iżda tirriżulta minflok minn kalkolu mhux trasparenti. Filwaqt li din il-prattika ilha aċċettata għal 25 sena, din ma tistax tissokat minħabba t-tibdil fl-ekonomija dinjija taz-zokkor. 
               
               
                  Dan qed iseħħ f’mument meta l-Unjoni qed tirriforma l-politika tagħha dwar iz-zokkor u t-tneħħija tal-kwoti tal-produzzjoni taz-zokkor se tagħti lill-esportaturi tal-Unjoni aċċess akbar għas-swieq dinjija taz-zokkor, kif ukoll se tneħħi r-restrizzjonijiet fuq il-produzzjoni taz-zokkor fl-Unjoni.
               
            
            
               •Konsistenza ma’ politiki oħra tal-Unjoni
            
            
               
                  Iz-zokkor huwa prodott sensittiv fi ħdan il-Politika Kummerċjali Komuni tal-Unjoni u l-Politika Agrikola Komuni. Iz-zokkor għandu rwol ewlieni fin-negozjati kummerċjali internazzjonali għall-Unjoni, u kemm il-produzzjoni kif ukoll il-kummerċ tiegħu huma mmonitorjati mill-qrib mill-Kummissjoni. Iz-zokkor huwa wkoll prodott bażiku importanti għal ħafna pajjiżi li qed jiżviluppaw u l-aspett tal-iżvilupp taz-zokkor huwa ta’ importanza ewlenija fil-Politika Kummerċjali Komuni. L-ISO tipprevedi pjattaforma newtrali biex jiġu diskussi kwistjonijiet relatati maz-zokkor fost sħubija wiesgħa. Fl-istess ħin, il-monitoraġġ tal-iżviluppi fis-suq dinji taz-zokkor jaqdi l-interessi tal-possibbiltajiet ta’ ġestjoni tas-suq fi ħdan il-Politika Agrikola Komuni.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               2.1.Bażi ġuridika
            
            
               
                  L-Artikolu 218(3) tat-Trattat dwar il-Funzjonament tal-Unjoni Ewropea (TFUE) jipprevedi l-awtorizzazzjoni tal-ftuħ tan-negozjati u, skont is-suġġett tal-ftehim previst, in-nomina tan-negozjatur tal-Unjoni jew tal-kap tal-grupp ta' negozjaturi tal-Unjoni. L-Artikolu 218(4) tat-TFUE jipprevedi li l-Kunsill jindirizza direttivi lin-negozjatur u jaħtar kumitat speċjali u li n-negozjati jridu jsiru f' konsultazzjoni ma' dan il-kumitat. 
               
            
         
         
            
               2.2.Applikazzjoni għal dan il-każ
            
            
               
                  Il-Kunsill Internazzjonali taz-Zokkor huwa korp stabbilit permezz ta’ ftehim, jiġifieri l-ISA. Skont l-Artikolu 44 tal-ISA, il-Kunsill Internazzjonali taz-Zokkor jista’, permezz ta’ vot speċjali, jirrakkomanda lill-Membri tal-ISO, biex jiġi emendat il-Ftehim. F’każ li ma jkunx hemm maġġoranza kwalifikata biex tikkostitwixxi vot speċjali, ma tistax issir proposta biex jiġi emendat l-ISA. L-ISA ma jipprevedi l-ebda mezz ieħor biex jingħata bidu għal emenda. Għaldaqstant, l-unika alternattiva għall-Membri tal-ISO li ma jaqblux li jinżamm l-istatus quo, hija li ma jaqblux li l-ISA jiġi estiż għal perjodu ieħor ta’ sentejn, li hija daqslikieku joħorġu mill-ISO. 
               
               
                  L-att previst li fir-rigward tiegħu tiġi adottata pożizzjoni f’isem l-Unjoni, jista’ jwassal biex jiġi emendat il-qafas istituzzjonali tal-Ftehim.
               
               
                  Għaldaqstant, il-bażi ġuridika proċedurali għad-deċiżjoni proposta hija l-Artikolu 218(3) u 218(4) tat-TFUE. 
               
            
            
               2.4.Konklużjoni
            
            
               
                  Il-bażi ġuridika tad-deċiżjoni proposta jenħtieġ li tkun l-Artikolu 218(3) u (4) tat-TFUE.
               
            
            
               •Sussidjarjetà (għal kompetenza mhux esklużiva) 
            
            
               
                  L-Unjoni hija parti għall-ISA u hija rrappreżentata mill-Kummissjoni fil-Kunsill tal-ISO. L-Istati Membri mhumiex parti separata għall-ISA. In-negozjati tal-UE dwar kwalunkwe emenda possibbli tal-ISA huma kompetenza esklużiva tal-Unjoni.
               
            
            
               •Proporzjonalità
            
            
               
                  Huwa fl-interess tal-Unjoni li jiġi emendat l-ISA sabiex tinkiseb struttura tal-votazzjoni li tirrappreżenta l-importanza relattiva tal-Membri tal-ISO fl-ekonomija dinjija taz-zokkor u huwa preferibbli mill-ikkanċellar tas-sħubija tal-Unjoni fl-ISO. Attwalment, il-parteċipazzjoni tal-UE fl-ISO hija ta’ benefiċċju kemm għall-Unjoni kif ukoll għall-Istati Membri l-oħra tal-ISO. Madankollu, minħabba li t-tibdil fl-importanza relattiva tal-UE ma jsarrafx f’inqas voti u, għaldaqstant, fi tnaqqis fil-kontribuzzjonijiet finanzjarji, din il-parteċipazzjoni għandha prezz għoli wisq. Membri oħra tal-ISO, li saħħew il-preżenza tagħhom fis-swieq dinjija taz-zokkor, ma rawx lill-kontribuzzjoni tagħhom tiżdied bl-istess mod. 
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               
                  L-Unjoni hija Membru tal-ISO u s-Sħubija tagħha ilha tiġi ġeneralment appoġġata mill-1992 mis-settur taz-zokkor fl-UE kif ukoll mill-parti l-kbira tal-Istati Membri. Ma jitqiesx neċessarju li jsiru konsultazzjonijiet mal-partijiet ikkonċernati fir-rigward ta’ proċess li huwa intiż sempliċiment biex jissokta s-sħubija tal-Unjoni fl-ISO, għalkemm taħt sett ta’ regoli li huma konformi ma’ dawk ta’ entitajiet internazzjonali oħra għall-prodotti bażiċi li l-UE hija membru tagħhom. Fl-aħħar mill-aħħar, it-tnaqqis fil-piż relattiv tal-UE fis-suq dinji taz-zokkor jenħtieġ li jwassal ukoll għal tnaqqis modest fil-kontribuzzjonijiet lill-ISO. Skont ir-regoli eżistenti, l-UE se jkollha tħallas aktar milli hu raġonevoli meta Membri oħra tal-ISO ma jħallsux jew ma jħallsux fil-ħin.  
               
            
            
               •Valutazzjoni tal-impatt
            
            
               
                  Mhijiex meħtieġa valutazzjoni sħiħa tal-impatt, billi l-miżura x’aktarx li mhux se jkollha impatti ekonomiċi, ambjentali jew soċjali sinifikanti. L-emenda b’suċċess tal-ISA tkun tirriżulta, mutatis mutandis, fi tnaqqis tal-kontribuzzjoni finanzjarja tal-UE lill-ISO. Fl-istess ħin, allokazzjoni tal-voti ġusta u aktar trasparenti tista’ tgħin biex tattira membri ġodda lejn l-ISO, u dan ikompli jwassal għal iktar tnaqqis fl-ispejjeż. 
               
               
                  Għalkemm kontribuzzjoni ġusta u ekwa tal-UE lill-baġit tal-ISO tinsab ċertament fil-qalba tal-ħtieġa li jiġi emendat il-Ftehim, fil-bażi ta’ din ir-riforma hemm ukoll raġunijiet mhux baġitarji. Il-ħtieġa biex il-Membri tal-ISO jġorru l-piż tagħhom f’termini tal-kontribuzzjonijiet tagħhom għall-baġit amministrattiv tal-ISO hija punt inizjali ewlieni għall-immodernizzar tal-ISO u jenħtieġ li tirriżulta wkoll f’parteċipazzjoni aktar attiva fl-ISO mill-Membri tagħha. 
               
            
            
               4.IMPLIKAZZJONIJIET BAĠITARJI
            
            
               
                  Il-ftuħ tan-negozjati ma jitqiesx li għandu impatt baġitarju.
               
            
            
               Rakkomandazzjoni għal
            
            
               DEĊIŻJONI TAL-KUNSILL
            
         
         
            
               li tawtorizza l-ftuħ tan-negozjati għall-emendar tal-Ftehim Internazzjonali dwar iz-Zokkor tal-1992
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 218(3) u (4) tiegħu,
            
            
               Wara li kkunsidra r-rakkomandazzjoni mill-Kummissjoni Ewropea,
            
            
               Billi:
            
            
               (1)L-Unjoni hija Parti għall-Ftehim Internazzjonali dwar iz-Zokkor tal-1992
                  3
                (minn hawn ’il quddiem l-“ISA”) u membru tal-Organizzazzjoni Internazzjonali taz-Zokkor (minn hawn ’il quddiem l-“ISO”).
            
            
               (2)L-Unjoni ilha mill-1995 tapprova l-estensjoni tal-ISA għal perjodi ta’ sentejn. Il-Kummissjoni pproponiet lill-Kunsill biex jawtorizza lill-Kummissjoni biex tieħu pożizzjoni favur l-estensjoni tal-ISA għal perjodu ulterjuri ta’ mhux aktar minn sentejn, li jintemm fil-31 ta’ Diċembru 2019.
            
            
               (3)Skont l-Artikolu 8 tal-ISA, il-Kunsill Internazzjonali taz-Zokkor huwa l-korp responsabbli għall-qadi tal-funzjonijiet kollha meħtieġa biex jitwettqu d-dispożizzjonijiet tal-ISA. L-Artikolu 13 tal-ISA jistipula li d-deċiżjonijiet kollha tal-Kunsill Internazzjonali taz-Zokkor għandhom jittieħdu, fil-prinċipju, b’kunsens, sakemm ma jkunx stipulat mod ieħor fl-ISA. U li fin-nuqqas ta’ kunsens, id-deċiżjonijiet għandhom isiru permezz ta’ vot ta’ maġġoranza sempliċi sakemm l-ISA ma jipprevedix vot speċjali.
            
            
               (4)Skont l-Artikolu 25 tal-ISA, il-Membri tal-ISO għandhom 2000 vot b’kollox. Kull Membru tal-ISO għandu għadd speċifiku ta’ voti li kull sena jiġi aġġustat skont kriterji predefiniti fl-ISA. 
            
            
               (5)Huwa fl-interess tal-Unjoni li tipparteċipa fi ftehim internazzjonali dwar iz-zokkor, meta titqies l-importanza ta’ dak is-settur għal għadd ta’ Stati Membri u għall-ekonomija tas-settur taz-zokkor Ewropew. 
            
            
               (6)Madankollu, il-qafas istituzzjonali tal-ISA u speċjalment id-distribuzzjoni tal-voti fost il-Membri li tiddetermina wkoll il-kontribuzzjoni finanzjara tal-Membri lill-ISO, ma għadhomx jirriflettu r-realtajiet tas-suq dinji taz-zokkor. 
            
            
               (7)Skont ir-regoli tal-ISA dwar il-kontribuzzjonijiet finanzjarji lill-ISO, mill-1992 ’l hawn, is-sehem tal-Unjoni baqa’ l-istess għalkemm is-suq dinji taz-zokkor, u b’mod partikolari l-pożizzjoni relattiva tal-Unjoni fih, inbidlu b’mod sostanzjali minn dak iż-żmien. B’riżultat ta’ dan, f'dawn l-aħħar snin l-Unjoni assumiet sehem sproporzjonatament kbir tal-kostijiet baġitarji u tar-responsabbiltà li timxi id f’id mal-kostijiet fl-ISO.
            
            
               (8)Ir-regoli tal-ISA dwar il-kontribuzzjoni finanzjarja jistgħu jiġu emendati skont il-proċedura prevista fl-Artikolu 44 tal-ISA. Abbażi ta’ dak l-Artikolu, il-Kunsill Internazzjonali taz-Zokkor jista’, permezz ta’ vot speċjali, jirrakkomanda lill-Membri tal-ISO biex jiġi emendat l-ISA. L-Unjoni, bħala membru tal-Kunsill Internazzjonali dwar iz-Zokkor b’konformità mal-Artikolu 7 tal-ISA, jenħtieġ li tkun tista’ tniedi negozjati, u li tipparteċipa fihom, bl-għan li jiġi emendat il-qafas istituzzjonali tal-ISA. 
            
            
               (9)Għalhekk huwa xieraq li l-Kummissjoni tiġi awtorizzata tagħti bidu għal negozjati fil-Kunsill Internazzjonali taz-Zokkor biex jiġi emendat l-ISA, li jiġu stabbiliti linji gwida għan-negozjati u li jinħatar kumitat speċjali li jiġi kkonsultat mill-Kummissjoni meta jkunu qed isiru n-negozjati,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-Kummissjoni hija b’dan awtorizzata tinnegozja, f’isem l-Unjoni, l-emendi tal-Ftehim Internazzjonali taz-Zokkor tal-1992.
            
            
               Artikolu 2
            
            
               Id-direttivi tan-negozjati huma stabbiliti fl-Anness.
            
            
               Artikolu 3
            
         
         
            
               In-negozjati għandhom isiru b'konsultazzjoni ma' [name of the special committee to be inserted by the Council]. 
            
            
               Artikolu 4
            
            
               Din id-Deċiżjoni għandha tibqa’ valida sal-31 ta’ Diċembru 2019.
            
            
               Artikolu 5
            
            
               Din id-Deċiżjoni hija indirizzata lill-Kummissjoni.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  Id-Deċiżjoni tal-Kunsill (92/580/KEE) tat-13/11/1992; ĠU L 379 tat-23/12/1992, p.15.
               
               
                  
                     (2)
                  Id-Deċiżjoni tal-Kunsill xxxx (here we will refer to the Commission proposal for the Council decision)
               
               
                  
                     (3)
                  Id-Deċiżjoni tal-Kunsill tat-13 ta’ Novembru 1992 dwar l-iffirmar u l-konklużjoni tal-Ftehim Internazzjonali dwar iz-Zokkor tal-1992 (ĠU L 379, 23.12.1992, p. 15).
               
            
      
    ---documentbreak--- 
      
         
               IL-KUMMISSJONI EWROPEA
            Brussell,9.11.2017
            COM(2017) 656 final
            ANNESS
            tad-
            Deċiżjoni tal-Kunsill
            li tawtorizza l-ftuħ tan-negozjati għall-emendar tal-Ftehim Internazzjonali dwar iz-Zokkor tal-1992
            
               
         
         
            
               ANNESS
            
            
            
               Direttivi għan-negozjar ta’ emendi tal-Ftehim Internazzjonali dwar iz-Zokkor tal-1992 
            
            
               Il-Kummissjoni tista’ tidħol f’negozjati ma’ partijiet oħra tal-Ftehim Internazzjonali dwar iz-Zokkor tal-1992 (minn hawn ’il quddiem l-“ISA”) fi ħdan il-Kunsill Internazzjonali taz-Zokkor bl-għan li timmodernizza l-ISA filwaqt li tqis l-iżviluppi fis-suq dinji taz-zokkor, u li tindirizza d-diskrepanzi attwali bejn l-influwenza u l-kontribuzzjonijiet finanzjarji tal-Membri tal-Organizzazzjoni Internazzjonali taz-Zokkor u l-post relattiv tagħhom fis-suq dinji taz-zokkor.